Diari Oficial de la Generalitat Valenciana


Sumari del DOGV 5486, del 10-04-2007 (2007/3921)

RESOLUCIÓ de 21 de març de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Generalitat i el Col·legi Oficial d'Enginyers Superiors Industrials de la Comunitat Valenciana per a la prestació de servicis de certificació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5486

Data del DOGV
:   10-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3921


Data del document
:   21-03-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * comunicació de dades
    * telecomunicació
    * cooperació administrativa
    * signatura electrònica
    * col·legi professional

Subscrit, després de la tramitació prèvia reglamentària, entre la Generalitat i el Col·legi Oficial d'Enginyers Superiors Industrials de la Comunitat Valenciana, el 15 de desembre de 2006, un Conveni per a la prestació de servicis de certificació, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0121/2007, i que figura com a annex d'esta resolució.  
València, 21 de març de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni entre la Generalitat i el Col·legi Oficial d'Enginyers Superiors Industrials de la Comunitat Valenciana per a la prestació de servicis de certificació.  
València, 15 de desembre de 2006   
Reunits  
D'una banda, la Sra. Blanca Martínez de Vallejo Fuster, que actua en l'exercici del seu càrrec com a autoritat certificadora de la Generalitat en virtut del seu nomenament com a secretària autonòmica de Telecomunicacions i Societat de la Informació, d'acord amb el que disposa l'article 23 del Decret 182/2004, d'1 d'octubre, del Consell de la Generalitat, i en nom i representació de La Generalitat, en virtut de les competències atribuïdes en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en La Generalitat, facultada per a la firma del present conveni pel Ple del Consell de 17 de novembre de 2006.  
D'una altra banda, el Sr. Alejandro Marín Arcas, degà del Cololegi Oficial d'Enginyers Superiors Industrials de la Comunitat Valenciana, facultat per a la firma del present conveni pels seus propis estatuts, i que aprova la firma del conveni mitjançant l'Acord adoptat en la Junta de Govern del Col·legi de 25 d'abril de 2006.  
Els dos que intervenen afirmen i reconeixen recíprocament la seua suficiència i vigència de les seues respectives facultats per a realitzar el present conveni, i, a este efecte,  
Exposen  
La Llei 59/2003, de 19 de desembre, de Firma Electrònica, regula l'ús de la firma electrònica, el reconeixement de la seua eficàcia jurídica i la prestació al públic de servicis de certificació, i l'àmbit subjectiu s'estén a tots els prestadors de servicis establits a Espanya.  
Per la seua banda, amb respecte absolut als requisits i a les condicions establides en la Llei 59/2003, de Firma Electrònica, el 2n Pla de Modernització de la Comunitat Valenciana establix com una línia d'actuació la consecució d'una societat global de la informació i el coneixement, i aposta fermament per la implantació de la teleadministració de La Generalitat, facilita l'entorn i la implantació de la firma electrònica i la seua aplicació als ciutadans en la seua relació amb l'administració, i vetla, en tot moment, per la seguretat i confidencialitat necessària.  
El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en La Generalitat té com a objectiu establit en l'article 1 a), la regulació de l'ús de la firma electrònica avançada en l'àmbit de La Generalitat, les seues entitats autònomes i les empreses dependents, i en les relacions que puguen establir amb totes estes els ciutadans, les empreses i d'altres administracions públiques. A més, com establix l'article 3.2.a), del mateix decret, es fomentarà l'accés dels ciutadans i la resta d'organitzacions, tant locals com nacionals, a les tecnologies de la informació i de les comunicacions, que facen possible l'accés a la firma electrònica.  
Així mateix, es fomentarà la col·laboració i cooperació amb les distintes administracions per a assegurar la compatibilitat dels sistemes en benefici dels usuaris.  
Les dos parts estan interessades en la firma del present conveni per a garantir l'autenticitat, la integritat i la conservació dels documents, a través de la firma electrònica, la qual proporciona l'adequada seguretat jurídica, al mateix temps que facilita als ciutadans les relacions amb l'administració a través de tècniques i mitjans electrònics, informàtics i telemàtics, i és per això que es formalitza el present conveni de col·laboració d'acord amb les següents:  
Clàusules  
Primera. Objecte  
El present conveni té com a objecte la prestació de servicis de certificació de firma electrònica avançada per part de la Generalitat, per mitjà d'un equipament i d'unes aplicacions informàtiques necessàries per a l'emissió i la gestió de claus i certificats reconeguts. El dit equipament inclou els mecanismes i sistemes de suport per a la salvaguarda de dades i la protecció de tots els sistemes que el componen.  
Segona. Àmbit d'aplicació  
La Generalitat podrà prestar els servicis de certificació de firma electrònica a totes aquelles persones que tinguen la condició d'usuari d'acord amb la normativa vigent i amb el present conveni, quan les dites persones usuàries es relacionen amb el Col·legi Oficial d'Enginyers Superiors Industrials de la Comunitat Valenciana, en el marc de les seues competències respectives.  
Els certificats digitals d'identitat, denominats certificats usuari, conferixen a cada firma el seu caràcter únic, i seran universals, per la qual cosa serviran per a qualsevol relació jurídica que a l'efecte mantinguen els ciutadans usuaris en les seues relacions amb el Col·legi Oficial que firma el present conveni i, a més, podran ser utilitzats per a qualsevol relació jurídica que mantinguen els ciutadans usuaris amb La Generalitat, les administracions públiques i les empreses que hagen subscrit el corresponent conveni amb l'administració de La Generalitat, d'acord amb les garanties i els requisits establits per a cada procediment administratiu.  
Tercera. Obligacions de La Generalitat  
La Generalitat, en el marc del present conveni, s'obliga a:  
1. Facilitar el suport tècnic possible per a la utilització dels dispositius de creació i verificació de firma electrònica pels quals opte el Col·legi Oficial d'Enginyers Superiors Industrials de la Comunitat Valenciana, sempre que complisquen un mínim de garanties de seguretat.  
2. Facilitar al Col·legi Oficial d'Enginyers Superiors Industrials de la Comunitat Valenciana les aplicacions informàtiques necessàries per a gestió dels certificats sol·licitats pels usuaris dels servicis i de les aplicacions del Col·legi, és a dir, per a la constitució d'una autoritat de registre en l'esmentat Col·legi.  
3. Fer constar en cada certificat la identificació de La Generalitat com a prestadora de servicis de certificació.  
4. Realitzar el tractament de les dades personals per a l'exercici de l'activitat de certificació, amb subjecció a la Llei Orgànica 15/1999, de 13 de desembre, de Protecció de Dades de Caràcter Personal, i aportació dels drets de propietat industrial i intel·lectual, amb garantia de la titularitat d'estos.  
5. Mantindre un registre de certificats, en el qual quedarà constància dels emesos i figuraran les circumstàncies que afecten la suspensió o pèrdua de vigència dels seus efectes.  
6. Prestació de l'assistència tècnica necessària amb l'objecte de facilitar al Col·legi Oficial d'Enginyers Superiors Industrials de la Comunitat Valenciana tota la informació que necessiten per al bon funcionament dels sistemes informàtics.  
7. Prestació de l'assistència tècnica necessària per a l'actualització dels sistemes informàtics i per a la incorporació de la firma electrònica en noves aplicacions i servicis.  
8. A més, com La Generalitat es compromet a expedir certificats reconeguts, compliran les obligacions establides en l'article 20 de la Llei 59/2003, de 19 de desembre, de Firma Electrònica, que són:  
- Garantir que puga determinar-se amb precisió la data i l'hora en què es va expedir un certificat o es va extingir o es va suspendre la seua vigència.  
- Demostrar la fiabilitat necessària per a prestar servicis de certificació.  
- Garantir la rapidesa i seguretat en la prestació del servici.  
- Emprar personal amb la qualificació, els coneixements i l'experiència necessaris per a la prestació dels servicis de certificació oferida i els procediments de seguretat i de gestió adequats en l'àmbit de la firma electrònica.  
- Utilitzar sistemes i productes fiables que estiguen protegits contra tota alteració i que garantisquen la seguretat tècnica i, si és el cas, criptogràfica dels processos de certificació a què servix de suport.  
- Prendre mesures contra la falsificació de certificats, i garantir la confidencialitat de les dades de creació de firma durant el procés de generació i la seua entrega per un procediment segur al firmant.  
- Conservar registrada tota la informació i documentació relativa a un certificat reconegut, i les declaracions de pràctiques de certificació vigent en cada moment, durant almenys quinze anys, de manera que puguen verificar-se les firmes efectuades amb este.  
- Utilitzar sistemes fiables per a emmagatzemar els certificats que permeten comprovar la seua autenticitat i impedir que persones no autoritzades alteren les dades, restringisquen la seua accessibilitat en els supòsits o a les persones que el firmant haja indicat i permeten detectar qualsevol canvi que afecte estes condicions de seguretat.   
Quarta. Obligacions del Col·legi  
Per la seua banda, el Col·legi Oficial d'Enginyers Superiors Industrials de la Comunitat Valenciana es compromet a:  
- Comprovar la identitat i qualssevol circumstàncies personals dels sol·licitants de certificats rellevants per al fi propi d'estos.  
- Emissió de justificant de recepció firmada electrònicament, on conste expressament la data i l'hora de recepció de les comunicacions rebudes.  
- Guardar les notificacions, comunicacions i documentació emesa i rebuda en les transaccions.  
- Xifrar les comunicacions emeses i rebudes.  
- Informar la persona que sol·licite el certificat de les condicions necessàries per a la utilització del certificat i de les seues limitacions d'ús.  
Cinquena. Efectivitat i duració del present conveni  
El present conveni serà efectiu des de la data de la firma, i estendrà la seua vigència per un termini de 3 anys, que podrà prorrogar-se automàticament per períodes anuals si no concorre manifestació en contra per alguna de les parts amb una antelació mínima d'un mes a la data de venciment.  
Sisena. Revisió del conveni  
Tant La Generalitat com el Col·legi Oficial d'Enginyers Superiors Industrials de la Comunitat Valenciana podran proposar la revisió d'este conveni en qualsevol moment per a introduir-hi les modificacions que estimen pertinents.  
Setena. Resolució del conveni  
La Generalitat podrà resoldre el present conveni quan el Col·legi Oficial d'Enginyers Superiors Industrials de la Comunitat Valenciana incomplira greument o de forma reiterada les seues obligacions arreplegades en la clàusula quarta d'este conveni. Es considera incompliment greu quan es causen danys greus als usuaris o a tercers o afecte greument la seguretat dels servicis de certificació.  
Per la seua banda, el Col·legi Oficial d'Enginyers Superiors Industrials de la Comunitat Valenciana podrà resoldre el present conveni quan hi haguera incompliment de les obligacions de La Generalitat establides en la clàusula tercera.  
Huitena. Protecció de dades personals  
En compliment del que establix la normativa vigent en el nostre ordenament sobre protecció de dades de caràcter personal, i tenint en compte que per al compliment, per part del Col·legi Oficial d'Enginyers Superiors Industrials de la Comunitat Valenciana, dels servicis en este regulats serà necessari accedir a les dades de caràcter personal dels fitxers titularitat de la Secretaria Autonòmica de Telecomunicacions i Societat de la Informació, des d'este mateix instant el Col·legi Oficial d'Enginyers Superiors Industrials de la Comunitat Valenciana tindrà la consideració d'encarregat de tractament, i a estos efectes, i en virtut del que preveu l'article 12 de la Llei Orgànica 15/1999, de 13 de desembre, es compromet a:  
1. Tractar les dades que li siguen comunicades per raó del present conveni, limitar-se a les actuacions necessàries per a desenvolupar correctament els servicis a favor de la Secretaria Autonòmica de Telecomunicacions i Societat de la Informació.  
2. No comunicar les dites dades a tercers, fins i tot per a la seua conservació.  
3. No realitzar cap altre tractament diferent del sol·licitat per la Secretaria Autonòmica de Telecomunicacions i Societat de la Informació de les dades a què es tinga accés, ni aplicar o utilitzar les dites dades amb fins diferents de l'objecte del tractament.   
4. Adoptar les mesures de seguretat necessàries per a mantindre la confidencialitat de les dades mentre estes estiguen emmagatzemades, o siguen transmeses a través dels sistemes, en equips i dispositius de l'encarregat de tractament, i expressament pel que fa a la implantació de les mesures de seguretat de nivell baix previstes en el Reial Decret 994/1999, d'11 de juny.  
5. Observar la més estricta confidencialitat respecte dels codis, les identificacions d'usuari i/o les claus d'accés dels sistemes que, si és el cas, li siguen proporcionats per la Secretaria Autonòmica de Telecomunicacions i Societat de la Informació i les altres mesures de seguretat que, si és el cas, s'apliquen en relació amb l'objecte d'este acord.  
6. Destruir o tornar tota la informació a la Secretaria Autonòmica de Telecomunicacions i Societat de la Informació, una vegada extingida la present relació contractual pel motiu que fora, així com qualsevol suport o document en què conste alguna dada de caràcter personal objecte de tractament.  
7. L'encarregat de tractament serà l'únic responsable de qualsevol revelació no autoritzada de les dades de caràcter personal a terceres parts, així com de qualsevol altre incompliment de les estipulacions arreplegades en el present conveni, i, si és el cas, estarà obligat a rescabalar dels danys i perjuís ocasionats a la Secretaria Autonòmica de Telecomunicacions i Societat de la Informació directament o indirectament.  
Novena. Dret aplicable i resolució de conflictes  
La prestació dels servicis de certificació que s'arrepleguen en el present conveni es realitzarà d'acord amb el que disposa el Decret del Govern Valencià 87/2002, de 30 de maig, sobre Firma Electrònica, i en les disposicions dictades per a desplegar-la, o aquelles que s'hi apliquen.  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment.  
Les qüestions litigioses que sorgisquen entre les parts durant el desplegament i l'execució del present conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
I com a prova de conformitat amb tot el que s'ha exposat anteriorment, els compareixents firmen el present conveni al lloc i en la data abans indicats.  
La secretària autonòmica de Telecomunicacions i Societat de la Informació: Blanca Martínez de Vallejo Fuster.  
El president del Col·legi Oficial d'Enginyers Superiors Industrials de la Comunitat Valenciana: Alejandro Marín Arcas.